ΚΑΝΟΝΙΣΜΟΣ (ΕΟΚ) αριθ. 3252/92 ΤΗΣ ΕΠΙΤΡΟΠΗΣ της 9ης Νοεμβρίου 1992 για την τροποποίηση του κανονισμού (ΕΟΚ) αριθ. 3062/92 για τη θέσπιση εκτάκτων μέτρων στηρίξεως της αγοράς στον τομέα του χοιρείου κρέατος στις Κάτω Χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,

Εκτιμώντας:

ότι, λόγω της εμφανίσεως της φυσαλιδώδους νόσου των χοίρων σε μια ζώνη παραγωγής των Κάτω Χωρών, θεσπίσθηκαν έκτακτα μέτρα στηρίξεως της αγοράς του χοιρείου κρέατος γι' αυτό το κράτος μέλος από τον κανονισμό (ΕΟΚ) αριθ. 3062/92 της Επιτροπής (3)-

ότι, μετά από τις πρώτες εμπειρίες που αποκτήθηκαν, πρέπει να βελτιωθεί το καθεστώς των ενισχύσεων στην ιδιωτική αποθεματοποίηση που εισήχθη από τον κανονισμό (ΕΟΚ) αριθ. 3062/92 για να εξασφαλισθεί η αποτελεσματικότητα του μέτρου με μαζική συμμετοχή των παραγωγών και των εμπορευομένων- ότι, γι' αυτό, πρέπει να αυξηθούν οι ενισχύσεις-

ότι πρέπει να προβλεφθεί ότι οι ολλανδικές αρχές λαμβάνουν όλα τα αναγκαία μέτρα ελέγχου και εποπτείας-

ότι δικαιολογείται να εφαρμοσθούν οι νέες ενισχύσεις από τις 30 Οκτωβρίου 1992 προκειμένου να αποφευχθεί, λόγω της περιόδου που μεσολαβεί μεταξύ της συζητήσεως του μέτρου στους κόλπους της επιτροπής διαχειρίσεως και της ενάρξεως ισχύος του παρόντος κανονισμού, να καθυστερήσουν οι εμπορευόμενοι να υποβάλουν τις αιτήσεις ενισχύσεως για την ιδιωτική αποθεματοποίηση-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3062/92 τροποποιείται ως εξής:

1. Στο άρθρο 1 παράγραφος 1 δεύτερο εδάφιο, η τελευταία φράση διαγράφεται.

2. Το παράρτημα αντικαθίσταται από το παράρτημα του παρόντος κανονισμού.

3. Προστίθεται το ακόλουθο άρθρο:

"Άρθρο 4α

Οι ολλανδικές αρχές λαμβάνουν όλα τα αναγκαία μέτρα για να εξασφαλισθεί η τήρηση των διατάξεων του παρόντος κανονισμού, και ιδίως εκείνων που αναφέρονται στο άρθρο 1 παράγραφος 1 δεύτερο εδάφιο."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις που έχουν υποβληθεί από τις 30 Οκτωβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 282 της 1. 11. 1975, σ. 1. (2) ΕΕ αριθ. L 129 της 11. 5. 1989, σ. 12. (3) ΕΕ αριθ. L 308 της 24. 10. 1992, σ. 13.

ΠΑΡΑΡΤΗΜΑ

(σε Ecu/τόνο)

Κωδικός ΣΟ Προϊόντα στα οποία χορηγούνται ενισχύσεις Ποσό των ενισχύσεων για ελάχιστη περίοδο αποθεματοποίησης 1 μήνα Ποσό του συμπληρώματος ανά μήνα ανά ημέρα ex 0203 Κρέατα χοιροειδών, κατοικιδίων, νωπά ή διατηρημένα με απλή ψύξη: ex 0203 11 10 Μισά σφάγια που παρουσιάζονται χωρίς κεφάλι, μπροστινά πόδια, ουρά, περινεφρικό λίπος, νεφρό, διάφραγμα και νωτιαίο μυελό (1) 260 48 1,60 ex 0203 12 11 Χοιρομέρια (ζαμπόν) 324 55 1,82 ex 0203 12 19 Ωμοπλάτες 324 55 1,82 ex 0203 19 11 Μπροστινά μέρη 324 55 1,82 ex 0203 19 13 Θωρακοοσφυική χώρα, με ή χωρίς σβέρκο ή σβέρκοι μόνοι τους, θωρακοοσφυική χώρα, με ή χωρίς κυλότο (2) (3) 324 55 1,82 ex 0203 19 15 Κοιλιακή χώρα (πανσέτα) ως έχουν ή σε τετράγωνη τομή 127 42 1,40

(1) Μπορούν επίσης να επωφεληθούν "Wiltshire" δηλαδή χωρίς κεφάλι, μάγουλο, λαιμό, πόδια, ουρά, περινεφρικό λίπος, νεφρό, φιλέτο, πλάτη (σπάλα), στέρνο, σπονδυλική στήλη, λαγόνιο και διάφραγμα.

(2) Η θωρακοοσφυική χώρα και οι σβέρκοι νοούνται με ή χωρίς δέρμα.

(3) Η συμβατική ποσότητα μπορεί να καλύψει όλους τους συνδυασμούς των προϊόντων που αναφέρονται.